《拟李白蜀道难作梁父吟》
明代·胡应麟

抱膝南阳庐，明时甘陆沈。唐尧倦六合，飞书入深林。

颍川之水，咄嗟不足洗余耳，拂衣长啸直上岱宗之嵚岑。

岱宗高高不得上，卧龙之叟来相寻。邀余憩梁父，重作梁父吟。

我吟梁父君莫猜，仰天叱咤浮云开。晏婴侏儒忌贤哲，二三力士庸堪哀。

古来封禅之君七十二，其人一一俱尘埃。请为梁父吟，我吟君莫猜。

梁父中天十万八千有馀丈，一柱亭亭迥出泰山上𥓂砑。

巃嵷独立标乾坤，恍若元气浮昆崙。龟蒙凫绎以东诸阜尽培塿，纷纭拜伏罗儿孙。

决眦断虹入，荡胸明霞屯。手接飞鸟度，步学猿猱蹲。

竦身十八盘，象纬渐可扪。黄河一线绕山麓，徂徕矫首势欲吞。

鹿卢之蹻抟旋撇捩不遑息，神人绝顶为我开天门。

开天门，阅仙籍，其间似有胡生名，谪向金华煮白石。

朝从天门卧，夜坐日观峰。峰头望海色，灏灏连长空。

五城十二楼，嵯峨驾天风。天鸡乱鸣不知夕，回飙忽卷大海立。

海水横飞十洲溢，滟滟扶桑吐朝日。红轮轣辘碾太虚，我欲乘之走八极。

金银台殿咫尺间，玉女携余掉臂入。掉臂入，谒元君，呵赤蜺，导黄麟。

右拍浮丘肩，左顾招广成。神农以还九千九百九十有馀帝，扬雷掣电纷纷跨鹤而来迎。

鸟篆鸿章閟灵迹，仲尼扪崖怪难识。蛟螭缺落狐兔跑，对此抚膺重叹息。

翠华茫茫杳何处，四顾中原日无色。君不见秦祖龙，云亭柴望拥列辟，衣冠剑舄如云虹。

至今沦没尽荒草，故物但有当时松。君不见汉孝武，驰驱栾大延文成，卤簿干旄照东鲁。

东方小儿弄乃公，寂寞荆榛翳抔土。吁嗟乎，秦皇汉武真蜉蝣，我今胡为此滞留。

拂袖行歌下梁父，下山竟作齐东游。齐东道上逢李白，飞扬跋扈心神投。

鹔鹴之裘五花马，一醉五月眠高楼。吴钩如霜雪花落，纵横眼底无全牛。

我歌梁父属尔和，遥空立降双青虬。世人拍手笑轻薄，我嗤人世真累囚。

渭滨老叟太多事，行年八十图封侯。鄙哉齐国三竖子，沾沾一果同猕猴。

力排南山躯九尺，杀身反堕侏儒俦。隆中释耒大星殒，人间事事当回头。

头上青丝一朝倏尔变白发，九州之伯四岳之长如悬疣。

梁父吟，歌莫愁，男儿有身睥睨六合追巢由。不然淋漓大白扫椽笔，阳春百代鸣天球。

犹胜古来封禅之君七十二伐功，诩德誇蚩尤。君不见七十二家文字总顽石，汉碣秦碑半颓泐。

惟有青莲居士梁父吟，万古长悬岱宗日。惟有青莲居士梁父吟，万古长悬岱宗日。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。